Diari Oficial de la Generalitat Valenciana


Sumari del DOGV 5147, del 01-12-2005 (2005/12911)

RESOLUCIÓ de 16 de novembre de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni específic de col·laboració, per a l'any 2005, entre el Ministeri d'Agricultura, Pesca i Alimentació i la Comunitat Valenciana, en matèria d'estadística i informació agrària, pesquera i alimentària.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5147

Data del DOGV
:   01-12-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/12441


Data del document
:   16-11-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Agricultura, Pesca i Alimentació
    * cooperació administrativa
    * estadística
    * administració central
    * estadística agrària

RESOLUCIÓ de 16 de novembre de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni específic de col·laboració, per a l'any 2005, entre el Ministeri d'Agricultura, Pesca i Alimentació i la Comunitat Valenciana, en matèria d'estadística i informació agrària, pesquera i alimentària. [2005/F12802]
  
Subscrit, després de la tramitació prèvia reglamentària, entre el Ministeri d'Agricultura, Pesca i Alimentació i la Comunitat Valenciana, el 27 de juny de 2005, un conveni específic de col·laboració en matèria d'estadística i informació agrària, pesquera i alimentària, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0554/2005, i que figura com a annex d'esta resolució.
  
València, 16 de novembre de 2005.- La directora general de Relacions amb les Corts i Secretariat del Govern: Alida C. Mas Taberner.
  
Conveni específic de col·laboració, per a l'any 2005, entre el Ministeri d'Agricultura, Pesca i Alimentació i la Comunitat Valenciana, en matèria d'estadística i informació agrària, pesquera i alimentària
  
Madrid, 27 de juny de 2005
  
Reunits
  
D'una part, Santiago Menéndez de Luarca Navia-Osorio, subsecretari d'Agricultura, Pesca i Alimentació, en virtut del Reial Decret 675/2004, de 19 d'abril, pel qual es disposa el seu nomenament, en nom i representació de l'esmentat departament, conforme a les atribucions delegades en l'article 1.2.e) de l'Ordre APA/1603/2005, de 17 de maig (Boletín Oficial del Estado de 2 de juny), de delegació d'atribucions en el Ministeri d'Agricultura, Pesca i Alimentació.
  
D'una altra part, Juan Gabriel Cotino Ferrer, conseller d'Agricultura, Pesca i Alimentació de la Generalitat Valenciana, en virtut del Decret número 6/2004, de 26 d'agost, pel qual es disposa el seu nomenament, i del Decret número 7/2004, de 27 d'agost, pel qual se li assigna la titularitat de la Conselleria d'Agricultura, Pesca i Alimentació i, fent ús de les atribucions que li han sigut conferides per l'Acord del Govern Valencià de data 25 de febrer de 2005.
  
Ambdós parts es reconeixen capacitat jurídica suficient per a subscriure el present conveni específic de col·laboració i, a este efecte, exposen:
  
Primer
  
Amb data 23 de desembre de 2004, les parts han subscrit un conveni marc de col·laboració en matèria d'estadística i informació agrària, pesquera i alimentària.
  
Segon
  
L'esmentat conveni marc preveu, en la clàusula tercera, la subscripció anual de convenis específics de col·laboració, a fi de concretar les funcions programades entre les parts per a cada exercici.
  
Tercer
  
Les parts consideren convenient l'harmonització i la comparació de les estadístiques elaborades en virtut de les seues competències, així com l'establiment d'una única font de recollida d'informació, que evite duplicitats, divergències i molèsties a l'informador i minimitze el cost que suposa l'execució del Programa d'Estadístiques Agroalimentàries, de l'exercici 2005.
  
La finalitat dels treballs que es realitzen és aconseguir una estadística agrària amb suficient grau de cobertura, fiabilitat i oportunitat, d'acord amb els estàndards exigits per la normativa nacional i el patrimoni comunitari directament aplicable.
  
Quart
  
De conformitat amb allò que s'ha exposat, les parts subscriuen el present conveni específic de col·laboració, subjecte a les següents clàusules:
  
Clàusula primera. Objecte
  
El present conveni específic de col·laboració té com a objecte establir l'acció conjunta de les parts firmants, en matèria d'estadística i informació agrària, pesquera i alimentària, per a dur a terme, durant l'any 2005, les funcions necessàries relatives a la captació de dades en explotacions agràries, establiments, empreses industrials i mercats de productes agraris, així com la gravació i validació d'estos, en l'àmbit territorial de la Comunitat Valenciana, per a l'execució del Programa d'Estadístiques Agroalimentàries de 2005.
  
Clàusula segona. Obligacions de les parts
  
1. El Ministeri d'Agricultura, Pesca i Alimentació es compromet a:
  
- Planificar les operacions estadístiques, per a finalitats estatals, a realitzar en l'àmbit de l'estadística agrària, pesquera i alimentària.
  
- Establir la metodologia de les operacions estadístiques a realitzar per la Comunitat Valenciana, de conformitat amb l'annex adjunt.
  
- Realitzar els controls tècnics necessaris per a garantir l'homogeneïtat estatal de les operacions estadístiques.
  
- Finançar amb la quantitat de dos-cents seixanta-set mil sis-cents trenta euros (267.630,00 euros) les funcions que realitze la comunitat autònoma, a càrrec de la partida pressupostària 42.31.310.76, del Programa 411M.
  
2. La Comunitat Valenciana es compromet a:
  
- Dur a terme les funcions necessàries per a la captació de dades en explotacions agràries, establiments, empreses industrials i mercats de productes agraris ubicats en el seu àmbit territorial, així com a la gravació i validació d'estos, relatives a les següents matèries integrants del Programa d'Estadístiques Agroalimentàries 2005, del Ministeri d'Agricultura, Pesca i Alimentació:
  
· Actualització directori de remugants.
  
· Actualització directori de porcí.
  
· Enquestes d'oví-caprí, producció i destinació de llet.
  
· Enquestes de porcí.
  
· Enquestes d'incubacions.
  
· Enquestes de sacrifici a escorxadors.
  
· Aforaments de cultius.
  
· Panell territorial.
  
· Comptes regionals.
  
· Enquesta de preus de la terra.
  
· Enquesta de cànons d'arrendaments rústics.
  
· Preus diaris de fruites i hortalisses Unió Europea (UE).
  
· Preus setmanals i mensuals d'altres productes de la Unió Europea.
  
· Preus setmanals de productes d'interés nacional.
  
· Estadística mensual de preus i salaris agraris.
  
- Lliurar els resultats obtinguts al Ministeri d'Agricultura, Pesca i Alimentació, segons les metodologies previstes en l'annex adjunt a este conveni específic i els calendaris que s'establisquen.
  
Clàusula tercera. Finançament i forma de pagament
  
El Ministeri d'Agricultura, Pesca i Alimentació abonarà a la Comunitat Valenciana la quantitat de dos-cents seixanta-set mil sis-cents trenta euros (267.630,00 euros), per les funcions realitzades, d'acord amb el que preveu la clàusula segona, a càrrec de l'aplicació pressupostària 15.07.544J.850.03.
  
El pagament de la quantitat esmentada es realitzarà mitjançant transferència al compte bancari, codi: 5482.1542.08.9301486238, prèvia comprovació de les funcions realitzades per la comunitat autònoma, d'acord amb el següent règim de pagaments:
  
A) El 70 per cent de l'import global, cent huitanta-set mil tres-cents quaranta-un euros (187.341,00 euros), amb data referència 30 de juny de 2005.
  
B) El 30 per cent de l'import global, huitanta mil dos-cents huitanta-nou euros (80.289,00 euros), amb data referència 30 de novembre de 2005, prèvia recepció de conformitat pel ministeri.
  
Clàusula quarta. Duració
  
El present conveni produirà efectes des del dia de la firma fins al 31 de desembre de 2005.
  
Clàusula quinta. Resolució
  
El present conveni específic, podrà ser rescindit de mutu acord entre les parts o per acord motivat d'una d'estes, que s'haurà de comunicar per escrit a l'altra part amb, almenys, tres mesos d'antelació.
  
Clàusula sexta. Jurisdicció
  
El present conveni específic de col·laboració té la naturalesa dels previstos en l'article 3.1.c) del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny. En defecte de normes específiques per a resoldre dubtes o per a omplir llacunes que es pogueren presentar en el seu desenvolupament, s'aplicaran els principis d'este text legal.
  
Les qüestions litigioses a què puguen donar lloc la interpretació, la modificació, efectes o resolució del present conveni, que no hagen pogut ser resolts pels grups de treball assenyalats en la clàusula segona, punt 3, del conveni marc subscrit el 23 de desembre de 2004, seran resoltes de conformitat amb la Llei 29/1998, de 13 de juliol, Reguladora de la Jurisdicció Contenciosa Administrativa.
  
I, en prova de conformitat i per a la deguda constància de quant queda convingut, les parts firmen el present conveni específic de col·laboració, en tres exemplars i en tots els seus fulls, en el lloc i la data a l'inici indicats.
  
El subsecretari d'Agricultura, Pesca i Alimentació: Santiago Menéndez de Luarca Navia-Osorio.
  
El conseller d'Agricultura, Pesca i Alimentació de la Generalitat Valenciana: Juan Gabriel Cotino Ferrer.